ПРОГРАМ

ДОДЕЛЕ БЕСПОВРАТНИХ СРЕДСТАВА ЗА ОПРЕМАЊЕ И УРЕЂЕЊЕ СЕОСКИХ ДОМОВА У СЕЛИМА НА ТЕРИТОРИЈИ РЕПУБЛИКЕ СРБИЈЕ ЗА 2024. ГОДИНУ

1. ПРЕДМЕТ ПРОГРАМА

Програмом доделе бесповратних средстава за опремање и уређење сеоских домова у селима на територији Републике Србије (у даљем тексту: Програм) утврђени су циљ Програма, подносилац пријаве на јавни конкурс, намена средстава, финансијски оквир, услови за учешће на конкурсу, начин достављања пријава и објављивања јавног конкурса, неопходна документација, критеријуми за доделу бесповратних средстава, комисија за оцену и контролу реализације пројекта, закључење уговора и праћење реализације програма.

Средства намењена за реализацију Програма обезбеђенa су чланом 8. Закона о буџету Републике Србије за 2024. годину („Службени гласник РС”, бр. 92/23 и 79/24) у оквиру Раздела 35 – Министарство за бригу о селу; Програм 0110 – Планирање и спровођење политике развоја села, Функција 110 – Извршни и законодавни органи, финансијски и фискални послови и спољни послови; Програмска активност 0005 - Подршка адаптацији мултифункционалних објеката 463 – Трансфери осталим нивоима власти, у укупном износу од 149.670.000,00 динара.

Сеоски домови за чије се опремање и уређење додељују бесповратна средства могу се налазити у сеоској средини, односно на територији свих насељених места, изузев у градским и општинским седиштима и приградским насељима.

Сеоским домом у смислу овог програма сматра се објекат у сеоској средини у власништву јединице локалне самоуправе, који служи за потребе културног, социјалног, образовног, друштвеног живота и других потреба у сеоским срединама.

1. ЦИЉ ПРОГРАМА

Општи циљ Програма је унапређење културног, социјалног, образовног и друштвеног живота у сеоским срединама у Републици Србији.

Специфични циљеви Програма су:

* стварање услова за задовољење и обогаћивање културних, социјалних, образовних и друштвених потреба сеоског становништва;
* модернизација културне инфраструктуре;
* унапређење доступности културних и других садржаја свим становницима и њихова партиципација у планираним активностима са посебним освртом на осетљиве друштвене групе;
* очување и развој културне разноликости.

1. ПОДНОСИЛАЦ ПРИЈАВЕ НА ЈАВНИ КОНКУРС

Подносилац пријаве на јавни конкурс је јединица локалне самоуправе.

Свака јединица локалне самоуправе може конкурисати само једном пријавом.

1. НАМЕНА СРЕДСТАВА

Бесповратна средства намењена су за:

1. занатске радове (кровно-покривачки, лимарски, столарски, браварски, стаклорезачки, гипсани, подне и зидне облоге, керамички, паркетарски, молерски, тапацирање, фасадни радови и др);
2. монтажне радове (електро-инсталациони, водоводни, канализациони, гасни, инсталације централног грејања и др);
3. радове на уређењу ентеријера (унутрашња расвета, намештај и др);
4. опрему (телекомуникациона, аудио-визуелна и др).

Бесповратна средства нису намењена за трошкове извођења припремних радова и трошкове израде пројектно-техничке документације, одржавања објекта, као и све остале трошкове, који нису у вези са наменом из става 1. ове главе.

1. ФИНАНСИЈСКИ ОКВИР

Максимални износ бесповратних средстава је до 10.000.000,00 динара укључујући ПДВ.

Додељена бесповратна средства ће бити пренета јединици локалне самоуправе на подрачун за текуће наменске трансфере у ужем смислу, од Републике ка нижем нивоу власти.

Додељени износ бесповратних средстава сматра се коначним додељеним износом за намену предвиђену Програмом. Министарство за бригу о селу (у даљем тексту: Министарство), не преузима обавезу финансирања додатних трошкова. Уколико настану додатни трошкови у вези са реализацијом пројекта, јединица локалне самоуправе је у обавези да обезбеди потребна додатна средства из сопствених средстава.

1. УСЛОВИ ЗА УЧЕШЋЕ НА КОНКУРСУ

Право учешћа на јавном конкурсу има подносилац пријаве који испуњава све следеће услове:

1. да је поднео електронски попуњен образац пријаве (образац пријаве се преузима на званичној интернет страници Министарства www.mbs.gov.rs);
2. да рачун подносиоца пријаве није у блокади почевши од 1. јануара 2024. године;
3. да су земљиште и објекат у својини јединице локалне самоуправе, односно да су уписани у катастру непокретности као својина јединице локалне самоуправе без терета;
4. да постоји идејни пројекат са могућношћу техничке контроле од стране независног стручног тела и детаљним предмером и предрачуном радова, не старији од дана објављивања конкурса, а све у складу са чланом 118. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21 и 62/23);
5. да су прибављени потребни услови и сагласности надлежног завода за заштиту споменика културе предвиђени прописима о заштити културних добара (за радове на непокретности која је непокретно културно добро, односно која се налази у оквиру непокретног културног добра и његовој заштићеној околини);
6. да постоји предрачун са детаљном спецификацијом опреме потребне за опремање простора, не старији од дана објављивања конкурса;
7. да за исте намене није користио подстицајна средства у претходне три године, која потичу из буџета Републике Србије или буџета Аутономне покрајине Војводине.
8. НАЧИН ДОСТАВЉАЊА ПРИЈАВА И ОБЈАВЉИВАЊА ЈАВНОГ КОНКУРСА

Прецизно и тачно попуњена пријава и пратећа документација шаље се препорученом пошиљком на адресу Министарства за бригу о селу, улица Булевар Михајла Пупина бр. 2а, 11070 Нови Београд.

Пријаве се шаљу у затвореној и запечаћеној коверти са назнаком „Пријава на конкурс - додела бесповратних средстава за опремање и уређење сеоских домова - НЕ ОТВАРАТИ”, са пуним називом и адресом пошиљаоца на полеђини коверте.

Пријаве које нису поднете на начин из ст. 1. и 2. ове главе неће се разматрати.

Министарство ће након ступања на снагу ове уредбе, расписати јавни конкурс. Јавни конкурс ће бити објављен на интернет страници Министарства www.mbs.gov.rs. Рок за подношење пријава биће наведен у тексту Јавног конкурса.

1. НЕОПХОДНА ДОКУМЕНТАЦИЈА

Испуњеност свих услова за учешће на јавном конкурсу доказује се следећом документацијом:

1. образац пријаве - електронски попуњен са изјавама у прилогу које потписује градоначелник/председник општине;
2. идејни пројекат;
3. достављени предрачуни са детаљном спецификацијом опреме за унутрашње уређење ентеријера;
4. минимум пет фотографија постојећег ентеријера и екстеријера објекта.

Министарство ће по службеној дужности утврдити увидом у интернет страницу Народне банке Србије да ли јединица локалне самоуправе има рачун/рачуне који није/нису у блокади, почевши oд 1. јануара 2024. године.

1. КРИТЕРИЈУМИ ЗА ДОДЕЛУ БЕСПОВРАТНИХ СРЕДСТАВА

Критеријуми на основу којих се оцењују пријаве на Јавни конкурс су:

1. усклађеност пројекта са општим и специфичним циљевима Програма (до 40 бодова);
2. степен развијености јединице локалне самоуправе у складу са прописима којима се уређује регионални развој (до 25 бодова);
3. локација јединице локалне самоуправе у пограничним подручјима (15 бодова); у случају да се јединица локалне самоуправе налази у пограничном подручју - 15 бодова, у случају да се јединица локалне самоуправе не налази у пограничном подручју - 0 бодова;
4. број и садржај планираних годишњих активности и догађаја (до 15 бодова);
5. финансијско учешће јединице локалне самоуправе (5 бодова).

X. КОМИСИЈА ЗА ОЦЕНУ И КОНТРОЛУ РЕАЛИЗАЦИЈЕ ПРОЈЕКТА

Утврђивање испуњености услова за конкурисање као и оцењивање пријава врши Комисија за оцену и контролу реализације пројекта (у даљем тексту: Комисија), коју образује министар решењем.

Комисија оцењује пријаве на основу критеријума утврђених Програмом, проверава формалну исправност докумената, као и испуњеност услова за учешће на јавном конкурсу, на основу којих ће бити формирана ранг листа.

У случају да је пријава непотпуна у погледу потребне документације подносилац пријаве ће бити обавештен електронском поштом да у року од осам дана допуни пријаву. Подносилац пријаве је у обавези да у обрасцу пријаве наведе електронску адресу за пријем обавештења о пријави и да одреди лице у оквиру јединице локалне самоуправе које ће бити задужено за све информације поводом пријаве на Јавни конкурс.

Комисија може извршити додатну проверу поднете документације и тражити додатне информације, али само од подносиоца пријаве која је формално исправна.

Комисија ће одбацити пријаву као непотпуну ако подносилац пријаве не изврши допуну пријаве у року из става 2. ове главе или ако пријава није допуњена у складу са обавештењем Комисије.

Комисија неће разматрати неблаговремене пријаве (пријаве које су поднете након истека рока предвиђеног текстом јавног конкурса).

Уколико две или више пријава имају исти број бодова, предност ће имати пријава која је раније предата поштанској служби или писарници Министарства.

Коначну одлуку о додели бесповратних средстава доноси министар решењем, на предлог Комисије, а у складу са утврђеним критеријумима и ранг листом.

Конкурсна документација се не враћа.

1. ЗАКЉУЧЕЊЕ УГОВОРА

Међусобна права, обавезе и одговорности у вези са коришћењем бесповратних средстава уређују се уговором који закључују Министарство и јединица локалне самоуправе.

Уколико јединица локалне самоуправе нe приступи закључeњу уговора из става 1. ове главе, министар, на предлог Комисије, поништава решење.

У случају из става 2. ове главе, министар, на предлог Комисије, доноси решење о додели бесповратних средстава јединици локалне самоуправе која је следећа на ранг листи пријава које испуњавају формално-правне услове.

Јединица локалне самоуправе је у обавези да започне поступак јавне набавке у складу са Законом о јавним набавкама („Службени гласник РСˮ, бр. 91/19 и 92/23), у року од 30 дана од дана уплате бесповратних средстава на рачун јединице локалне самоуправе.

Јединица локалне самоуправе је у обавези да реализује пројекат и стави у функцију објекат у року од 12 месеци од дана закључења уговора. Стављање објекта у функцију подразумева коришћење објекта за намене наведене приликом конкурисања.

У случају новонасталих околности које отежавају или онемогућавају реализацију пројекта у року предвиђеном уговором из става 1. ове главе, јединица локалне самоуправе је у обавези да обавести Министарство и упути писани, образложени захтев за измену уговора. Комисија одлучује о оправданости захтева, а министар, на предлог Комисије, доноси одговарајуће решење.

1. ПРАЋЕЊЕ РЕАЛИЗАЦИЈЕ АКТИВНОСТИ

Министарство и Комисија могу вршити контролу реализације током трајања свих пројектних активности као и након реализације пројекта, а јединица локалне самоуправе је у обавези да омогући вршење контроле.

Уколико се у поступку контроле утврди ненаменско трошење бесповратних средстава или одступање од било којих уговорних одредби, Министарство може раскинути уговор, а у том случају јединица локалне самоуправе враћа целокупан износ додељених бесповратних средстава у буџет Републике Србије, са припадајућом законском затезном каматом.

Након реализације пројекта јединица локалне самоуправе је у обавези да поднесе Министарству извештај о реализацији пројекта који мора да садржи доказе о утрошеним средствима, са комплетном документацијом којом се оправдава наменско и законито коришћење добијених средстава, уговором о јавној набавци, извештајем надлежног стручног тела, изводима из Министарства финансија – Управе за трезор, фактурама, уговорима и другом финансијском документацијом.

Министарство задржава право да од јединице локалне самоуправе према потреби затражи и додатну документацију и информације.

Министарство ће у оквиру извештаја о раду доставити Влади резултате спроведеног Програма.